Lesersbrief: Besin weer oor taalbeleid van die RegspraktisynsraadDr. Conrad Steenkamp van die Afrikaanse Taalraad. (Foto: Twitter) Dr. Conrad Steenkamp, uitvoerende hoof van die Afrikaanse Taalraad, skryf: Die Afrikaanse Taalraad doen ŉ beroep op die Regspraktisynsraad (LPC) om oor hul nuwe taalbeleid te herbesin. Dit bevestig Engels as die enigste taal vir alle amptelike doeleindes vir die PLC en die sektor, onder meer kommunikasie en opleiding. Die doel hiervan is om transformasie te bespoedig. Die beleid weerspreek homself egter fundamenteel. Eers word genoem hoe belangrik die inheemse tale is en dat hulle ontwikkel moet word, dan word Engelse eentaligheid as beleid aangekondig. Daarmee ignoreer die LPC voorts die deurdagte insette van uiteenlopende spesialiste met regs- en taalkundige agtergronde. Ook is die aanbod van etlike spesialiste om hulle van raad te bedien en pogings om in gesprek te tree, geïgnoreer. Engelse eentaligheid in instellings wat die veeltalige meerderheid van dienste moet voorsien, bevorder die belange van ŉ klein elite ten koste van toeganklikheid, inklusiwiteit en sosiale kohesie. Dit skep, in alle redelikheid, ŉ onhoudbare situasie. Die Taalraad en sy vennote sal dus voortgaan met bewusmaking en mobilisering. Die taalbeleid moet van onder herskryf word.